જેમની સ્વામિનારાયણ સંપ્રદાયમાં સાહિત્ય સેવા અજોડ છે. તે શતાનંદ સ્વામીનો જન્મ પૂર્વે જનક રાજાએ કરેલી “મિથિલા નગરી” માં વિષ્ણુદત્ત નામના બ્રાહ્મણના ઘેર થયો હતો. પિતાએ પુત્રનું નામ શતાનંદ જ રાખ્યું હતું. તેમના ઉપ નયન સંસ્કાર કર્યા પછી વિદ્યાભ્યાસ શરૂ કરાવ્યો. અલ્પકાળમાં જ વેદ વેદાંગ, ધર્મશાસ્ત્ર અને પુરાણોને ભણી ગયા. પરંતુ તેમને શાસ્ત્રાભ્યાસથી સંતોષ થતો નહિ, એમને તો પ્રભુનો સાક્ષાત્કાર કરવો હતો. પૂર્વના બલિષ્ઠ સંસ્કારોથી તેમને વૈરાગ્ય ઉત્પન્ન થયો તેથી પિતાની આજ્ઞા લઈ ગૃહત્યાગ કરી બદરીનારાયણ તપસ્યા કરવા ગયા. ત્યાં ફળફૂલ ખાઈ લે, ને આખો દિવસ નારાયણ ભગવાનનું ધ્યાન ધરે. એમની તપસ્યાથી નારાયણ પ્રસન્ન થયા. ત્યારે મુનિએ વર માંગ્યો કે કાયમ તમે મારી દૃષ્ટિ સમક્ષ રહો. તેથી તમારા ચરણની સેવા, તમારા ચરિત્રોનું ગુણગાન કરું.